**Elurikkuse Erakond** oli Eesti erakond, mis tegutses aastail 2018–2020.

2019. aasta Riigikogu valimistel sai erakond 1,2% kõigist häältest ega ületanud 5% valimiskünnist.

Augustis 2020 liituti Vabaerakonnaga ja moodustati Eesti Tulevikuerakond.

Manifest
--------

Oma manifesti järgi oli Elurikkuse Erakond "keskkonna hoidmisele, kogukondlikkusele ja teaduspõhise, nutikalt maheda riigi väljatöötamisele suunatud erakond". Partei maailmavaateks nimetati keskkondlikkust (inglise keeles *environmentalism*).

Ajalugu
-------

### Erakonna asutamine

Algatusrühm kogunes 2. septembril 2018 Tartus. Erakonna registreerimiseks vajalik liikmete arv 500 saadi täis 10. novembril 2018, kui Türi Kultuurikeskuses toimusid erakonna mõttetalgud. Erakonna registreerimiseks vajalikud dokumendid esitati Tartu Maakohtule 15. novembril 2018. Äriregistris registreeriti erakond 21. novembril 2018. 2019. aasta 11. aprilli seisuga oli erakonnas liikmeid 546 ja 2020. aasta 26. jaanuari seisuga oli liikmeid 531.

Asutajate seas olid haridusjuht, folklorist ja kultuuriantropoloog Anzori Barkalaja (lahkus parteist 2019. aasta alguses), loodushoidja ja Gaia Akadeemia eestvedaja Toomas Trapido, võrokesest metsamees ja maastikuökoloog Rainer Kuuba, ökoloog ja jätkusuutliku arengu dotsent Mihkel Kangur, kogukonnategevuse eestvedaja ja Riigikogu liige Artur Talvik, loodusturismi eestvedaja Aivar Ruukel, kogukonnaaktivist Airi Hallik-Konnula, koolijuht Heli Piisang, loodusteadlane Mati Kose ja teised.

### Valimistel osalemine

Artur Talvik, erakonna kandidaat Euroopa Parlamendi valimistel
Erakond osales 2019. aasta Riigikogu valimistel 73 kandidaadist koosneva nimekirjaga, peaministrikandidaadiks esitati Mihkel Kangur. Valimistel saadi 1,2% (6858 häält) kõigist häältest ega ületatud 5% valimiskünnist.

2019. aasta Euroopa Parlamendi valimistel osales Elurikkuse Erakonna nimekiri kolme kandidaadiga (Artur Talvik, Lauri Tõnspoeg, Mihkel Kangur). Nad said 0,9% (2951 häält) kõigist häälteks ja valituks ei osutunud.

### Ühinemine Vabaerakonnaga

Jaanuaris 2020 toimunud üldkogul otsustati alustada koostööläbirääkimisi Eestimaa Roheliste ja Vabaerakonnaga.

7. augustil 2020 kirjutasid Eesti Vabaerakonna ja Elurikkuse Erakonna juhatused alla ühinemislepingu. 20. augustil 2020 kinnitasid ühinemise ka mõlema erakonna üldkogud ja sellega loodi Eesti Tulevikuerakond.

Juhtimine
---------

Erakonna põhikirja alusel ei olnud erakonnal esimeest, vaid läbirääkimiste delegatsiooni juht ehk peaministri kandidaat, kes vahetus iga kuue kuu tagant ega tohtinud kaks korda järjest olla sama isik.

Erakonna juhatusse kuulusid 13. jaanuari 2019 üldkogu valimiste tulemusel Rainer Kuuba, Artur Talvik, Lauri Tõnspoeg, Heli Piisang ja Toomas Trapido. Peaministrikandidaadiks sai Mihkel Kangur.

30. juulil 2019 valis üldkoosolek partei peaministrikandidaadiks ehk läbirääkimiste delegatsiooni juhiks Helen Orav-Kotta.

25. jaanuaril 2020 valiti erakonna uude juhatusse Lauri Tõnspoeg, Heli Piisang, Airi Hallik-Konnula, Lauri Klein ja Siiri Tiivits-Puttonen, peaministrikandidaadiks Rainer Kuuba.

Vaata ka
--------

* Ökoriik Eesti

Viited
------

1. ↑  Elurikkuse Erakonna manifest.
2. ↑  "Elurikkuse Erakonna asutamine". Originaali arhiivikoopia seisuga 21. november 2018. Vaadatud 20. novembril 2018.
3. ↑  "Elurikkuse Erakond sai kokku vajalikud 500 liiget" Äripäev, 10.11.2018.
4. ↑  "Elurikkuse Erakond edastas kohtule registreerimisavalduse" Pealinn, 15.11.2018.
5. ↑  "Äriregister". Originaali arhiivikoopia seisuga 28. november 2018. Vaadatud 28. novembril 2018.
6. ↑  "Anzori Barkalaja astus Elurikkuse Erakonnast välja". *ERR*. 03.01.2019.
7. ↑  "Pressiteade: Eesti ühiskonnategelased asutavad öko-ja digiriigi rajamiseks Elurikkuse Erakonna". Originaali arhiivikoopia seisuga 21. november 2018. Vaadatud 20. novembril 2018.
8. ↑  Kandidaadid. Üleriigilised nimekirjad
9. ↑  "Fotod: Elurikkuse Erakond esitas valimistele 73 kandidaati" ERR, 17.01.2019.
10. ↑  "Valimistulemused". *Delfi.ee*. Originaali arhiivikoopia seisuga 24.08.2019. Vaadatud 04.03.2019.
11. ↑  Vabariigi Valimiskomisjon registreeris Euroopa Parlamendi valimiste kandidaadid. 16.04.2019.
12. ↑  Hääletamis- ja valimistulemus
13. ↑  "Elurikkuse erakond alustab läbirääkimisi roheliste ja Vabaerakonnaga" ERR, 25.01.2020.
14. ↑  "Kahest erakonnast loodud Tulevikuerakond rõhub keskkonna hoidmisele ning tugevale kodanikuühiskonnale" Delfi, 07.08.2020.
15. ↑  "Vabaerakond ja Elurikkuse Erakond ühinesid Tulevikuerakonnaks" ERR, 20.08.2020.
16. 1 2  Elurikkuse erakonna uus eestkõneleja on Helen Orav-Kotta, Postimees, 30.07.2019.
17. ↑  Elurikkuse Erakonna peaministrikandidaat on Mihkel Kangur, ERR, 13.01.2019.
18. ↑  Elurikkuse Erakonna uueks peaministrikandidaadiks valiti Võru Instituudi direktor. Lõuna-Eesti Postimees, 26.01.2020.

Välislingid
-----------

* Erakonna koduleht

| * v
* r
Eesti erakonnad |
| --- |
| Riigikogu | 
Reformierakond (37) **·**  Konservatiivne Rahvaerakond (16) **·**  Eesti 200 (14) **·**  Sotsiaaldemokraatlik Erakond (9) **·**  Isamaa (8) **·**  Keskerakond (7) |
| Teised | 
Rohelised **·**  Ühendatud Vasakpartei **·**  Eesti Tulevikuerakond **·**  Vabaduspartei – Põllumeeste Kogu **·**  Parempoolsed **·**  KOOS |
| 
Eesti erakondade loend |